Izaskun Ellakuriaga

Izaskun Ellakuriaga Bustintza (Iurreta, Bizkaia, 1972ko otsailaren 14a - 2025eko uztailaren 16a) bizkaitar kazetaria izan zen. Prentsa idatzian eta irratigintzan jardun zuen batez ere. Gerediaga Elkarteko komunikazio arduraduna  eta Durangoko Azokaren komunikazio taldeko kidea izan zen.

 Biografia 
Izaskun Ellakuriaga Iurretan jaio zen 1972ko otsailaren 14an. Hasierako ikasketak Iurretako eta Durangoko ikastoletan egin zituen, eta Euskal Herriko Unibertsitatean kazetaritzan lizentziatu zen 1995ean. Unibertsitate berean Multimedia Negozioen Zuzendaritza Masterra egin zuen 2003an, eta komunikazioaren arlo diferenteei buruzko formakuntza jaso zuen hurrengo urteetan, harreman publikoak, protokoloa, ekitaldien antolaketa, gizarte-sareak... eta halako gaietan sakonduz.

 Lan ibilbidea 
Euskaldunon Egunkarian praktikak egin zituen urte batez, eta jaietako kronikak eta kultur kronikak egin zituen. Egunkarian bertan bertsolaritzari eskainitako orri bat martxan jarri zen, eta Ellakuriaga astero-astero bertsolaritzari buruzko kronika argitaratzeaz arduratu zen. Bertsolari txapelketei ere jarraipena egin zien orri berezi horretan. Bertsolari aldizkarian ere hainbat zenbakitan erredakzio kontseiluan parte hartu zuen eta artikulu batzuk ere idatzi zituen. Bertsotan ere ibili zen; Jon Lopategi Kanpantxu-ren barnetegietan parte hartu zuen, plazara ere inoiz irten zen, eta gai jartzaile eta epaimahaikide lanak ere egin zituen, herri mailan gehienbat.

Mikel Laboarekin jardun izan zuen Kiromantzidxa (Leketio 10) errezitatzen. 1998ko azaroaren 29an Donostiako belodromoan Gara egunkariaren aurkezpenean irten zen lehen aldiz eszenatokira. Gero, hurrengo bi-hiru urteetan ere Laboaren kontzertuetan parte hartu zuen. 2000. urtean Zuzenean II- Gernika, Donostiako orfeoiaren parte hartzeagaz, Donostiako Hamabostaldiaren barruan Victoria Eugenian Antzokian emandako kontzertuko diskoan jasota dago bi-hiru urteko kolaborazio horren lekukotza.

1994tik 2003ra Durangaldeko Eraz astekarian (Anbotoren aurrekaria) jardun zuen hainbat urtez erredaktore eta zuzendari lanetan, eta ondoren komunikazioko beste esparru batzuetan lan egin zuen. 2004tik 2011ra Berrizko Udaleko komunikazio aholkularia izan zen, prentsa kabinetearen ardura hartuta. Durangoko Kurutziaga Ikastolak antolatutako Ibilaldia 2005, Bizkaiko ikastolen jaiko komunikazio arduraduna izan zen, baita 2009ko Euskal Herriko Bertsolaritza txapelketako komunikazio taldeko kidea ere, ekitaldiaren komunikazio eta marketin estrategia diseinatu eta kudeatuz.
Ingelesa hobetzeko asmoz 2012an Zeelanda Berrira joan zen, eta han 18 hilabete pasa ondoren Australiara ere pasatu zen. Zeelanda Berrian, Aucklanden hainbat ekitalditan parte hartu zuen zerbitzari, laguntzaile, interprete edo bestelako lanak burutuz. Ingelesa sakondu ahala, bertako kultura eta bizitza ezagutzeko aukera izan zuen. 

Lekukom komunikazio agentziaren sortzaileetako bat izan zen Marijo Deograciasekin batera. Ekitaldien antolaketaz, sare sozialetako proiektuen estrategiaz, komunikazioaren kudeaketaz aholkatzen zuen.

Durangoko Euskal Liburu eta Disko Azokaren Komunikazio eta Marketin arduraduna izan zen hainbat urtez eta lan horretan jarraitu zuen heriotzera arte. Horrekin batera Bizkaia Irratian esatari eta Gerediaga Elkarteko komunikazio lanetan ziharduen.

 Heriotza 
2025eko uztailaren 16an hil zen, 53 urte zituela, minbiziak jota.

 Lanak 
 Aurkeztutako irratsaioak 
 Goizeko Izarretan (Bizkaia Irratia)

 Erreferentziak 

 Kanpo estekak 

Kategoria:Iurretarrak
Kategoria:Komunikazio enpresak
Kategoria:Irrati esatariak
Kategoria:Emakume kazetariak
Kategoria:Minbiziak hildakoak